text: Undan dystinum millum Føroyar og Pólland, hevði pólski liðskiparin, Robert Lewandowski, hartað sínar egnu spælarar, tí teir ikki vísti rætta hugburð á landsliðnum, men sum so mangar ferðir áður, so mátti Lewandowski vísa vegin fyri polakkar, sum tó fingu hjálp at koma í gongd av einum heldur ivasomum VAR-brotssparki
text: #000002
text: Tað var eitt kroyst pólskt lið og ein kroystur venjari, sum tók ímóti Føroyum á PGE Narodowy-leikvøllinum í pólska høvuðsstaðnum, Varsjava, í kvøld. Ongantíð áður hevur føroyska landsliðið spælt frammanfyri einari so stórari áskoðarafjøld sum í kvøld.
text: #000004
text: Áskoðarafjøldin var eisini sera mælsk fyrstu løtuna av dystinum og stuðlaði sínum liði, men so við og við sum fyrri hálvleikurin leið, gjørdist mælska fjøldin alsamt meira kvirr – men tað larmar altso nógv, tá 54.129 fólk rópa og heppa á sítt lið, skal eg heilsa og siga.
text: #000005
text: Undan dystinum var væntandi, at føroyska liðið fór at koma undir eitt øgiligt trýst frá byrjan, og tað gjørdu føroyingar eisini, men tað gjørdist skjótt greitt, at rætti taktikkur varð valdur til dystin í kvøld, tí føroyska liðið stóð væl til polakkar, sum ikki skaptu teir heilt stóru málmøguleikarnar í fyrra hálvleiki.
text: #000006
text: Men so tveir minuttir fyri hálvleik kom ljóðið frá pólsku áskoðarunum – hetta doyvandi buh-ljóði – at hetta er altso ikki gott nokk. Pólsku áskoðararnir góvu ilt av sær, og fólk veipaðu og peikaðu eftir sínum spælarum frá áskoðaraplássunum, meðan spælararnir fóru inn til hálvleiks.
text: #000007
text: 0-0 í Varsjava í hálvleikinum.
text: #000008
text: Tað var væntandi, at Pólland fór at koma út til seinna hálvleik sum eitt óløgið. Jú, gamaní hildu polakkar fram at trýsta føroysku verjuna, men heilt vandamiklir vóru teir ikki í byrjanini av seinna hálvleiki – tó so, so høvdu polakkar eitt hornaspark, sum bleiv skallað á tvørtræið.
text: #000009
text: Føroysku spælararnir søgdu undan Pólland-dystinum, at tað mátti gjarna blíva eitt sindur primitivt í kvøld, har tað handlaði um at draga ferðina niður í dystinum, og tað eydnaðist millum annað við at onkur spælari bleiv “skaddur”.
text: #000010
text: Men tá ið tað ikki riggaði hjá pólsku spælarunum at fáa gongd í álopsspælið, so mátti VAR sjálvandi koma til og spilti ballið, tá ein føroyskur verjuspælari var mettur at hava havt hondina á skeivum stað – a soft penalty, vildu bretar sagt.
text: #000011
text: Liðskiparin og stjørnan Lewandowski bleiv settur at skjóta, og hann setti bóltin trygt í netið til 1-0 til heimaliðið.
text: #000012
text: Síðsta korterið gjørdu bæði liðini nakrar útskiftingar. Orkan var eisini so smátt farin at gera um seg hjá føroysku spælarunum, ið stóðu seg manniliga í torføra útidystinum móti Póllandi.
text: #000013
text: Polakkar fingu eitt mál afturat, og tað var sjálvandi Lewandowski, sum enn einaferð vísti vegin, tá hann sera hegnisliga lobbaði bóltin uppum Mattias Lamhauge í føroyska málinum, og so var 2-0. Tá vóru 83 minuttir leiktir.
text: #000014
text: Endaliga støðan í Varsjava í lýggja seinsummarveðrinum gjørdist sostatt ein 2-0 sigur til Pólland, og so kundi portugisiski venjarin, Fernando Santos, anda lættliga, tá dómarin bríkslaði fyri seinastu ferð.
text: #000015
text: Føroyska landsliðið spælir longu aftur sunnudagin, tá Moldova kemur á vitjan á Tórsvølli.
text: #000016
text: U21-landsliðsvenjarin stórfegnast um eitt gott úrslit og eitt framúr avrik
text: #000019